Острво је било подељено на неколико градова-држава од којих је сваки имао потпуну аутономију. Краљеви су носили феничанска имена. При крају 6. века п. н. е., након битке код Пелузијума, Кипар пада под власт Ахеменидског царства. Грчки градови на острву учествоваће касније у Јонском устанку и у Грчко-персијским ратовима. Кипар је персијској флоти дао око 150 бродова за борбу против Грка. У наредних 100 година, Кипар ће бити посед ахеменидског цара. Последњих деценија 5. века п. н. е., хеленски утицај на Кипру јача, нарочито у доба Евагоре. Након Анталкидиног мира (387. п. н. е.), Евагора диже устанак против Персијанаца. Устанак је, уз помоћ феничанских бродова, крваво угушен.